钦定古今图书集成/理学汇编/文学典/第240卷 > 徐师曾诗体明辨 > 《黄门鼓吹》
## 钦定古今图书集成/理学汇编/文学典/第240卷 > 徐师曾诗体明辨 > 《黄门鼓吹》

按《黄门鼓吹》，汉朝飨燕会之乐歌，列殿庭是也。“飨”亦
作享，燕亦作宴。郑樵云：“飨，大礼，燕私礼。飨则上兼用
下乐，燕则下得用上乐，用相通也。古诸侯朝天子，天
子与燕，以示慈惠，于是有《蓼萧》《湛露》之诗。”汉明帝分
乐之三，曰《黄门鼓吹》，天子宴乐群臣用之，故章帝定
殿中御食饭举七曲：一《鹿鸣》，二《思齐皇姚》，三《六骐𬴊》，
“四《竭肃雍》，五《陟叱根》，六《维天之命》，七《天之历数》。”又汉
太乐有《食举》十三曲：一《鹿鸣》，二《重来》，三《初造》，四《侠安》，
五《归来》，六《远期》，七《有所思》，八《明星》，九《清凉》，十《涉大海》，
十一《大置酒》，十二《承元气》，十三《海淡淡》。其后东京大
乱，乐章亡缺。魏武帝平刘表，获汉雅乐郎杜夔于荆
州，传旧雅乐四曲：一《鹿鸣》，二《驺虞》，三《伐檀》，四《文王》。其
后更作声节，惟《鹿鸣》因而不改。每正旦大会，太尉奉
璧，群臣行礼，东厢雅乐郎作者是也。时谓“行礼曲。”晋
初，食举犹用《鹿鸣》，至泰始五年，诏造四厢乐，歌《鹿鸣》，
遂亡。南宋武帝时，王韶之作《肆夏》四章，行礼歌二章，
上寿酒歌一章，殿前登歌三章，食举歌十章。梁武帝
作雅乐，三朝所用凡六曲，皆名为《雅》。北齐始定三朝
之乐，凡二十五曲。后周亦有二十四曲，皆名曰“夏。”隋
元会奏十四曲，亦名曰“夏。”唐制，元日冬至朝会乐章
有七，其名曰《和》；又有中宫朝会乐章四，东宫朝会乐
章五，亦以“和”名。五代梁朝会二曲，以“同”为名。宋兴，撰
正冬朝会二十八曲，其后又撰诸曲，总名曰《安》。此历
代朝飨乐章之沿革，故今分为朝享、燕会二品。